## Turisme Comunitat Valenciana promociona el turisme ornitològic en la ‘Global Birdfair’, la fira més important del sector a escala mundial

*** La Generalitat participa amb estand propi en el certamen per a posicionar-se en el mercat britànic i establir contactes comercials amb agències especialitzades i turoperadors internacionals
* La Comunitat Valenciana s’ha consolidat com una de les destinacions més importants de turisme ornitològic a Espanya i Europa, gràcies a la seua diversitat d’hàbitats i espècies d’aus**

La Generalitat ha promocionat l’oferta turística de la Comunitat Valenciana relacionada amb el turisme ornitològic en la Global Birdfair 2025, la fira internacional més rellevant del món en este sector, celebrada de l’11 al 13 de juliol en Lyndon Top Caravan Park, al costat del llac Rutland Water, al Regne Unit. Este país, que concentra el major nombre de birdwatchers d’Europa, és, a més, el principal mercat emissor de turistes internacionals cap a la Comunitat Valenciana.

Turisme Comunitat Valenciana ha assistit a este esdeveniment amb un estand propi, en col·laboració amb l’Associació de Guies de Birding de la Comunitat Valenciana, amb l’objectiu de posicionar el territori com a destinació preferent per a l’observació d’aus entre el públic britànic i establir contactes comercials amb agències especialitzades i turoperadors internacionals.

La Comunitat Valenciana s’ha establit com una de les principals destinacions de turisme ornitològic a Espanya i Europa, gràcies a la seua riquesa mediambiental i diversitat d’ecosistemes. Des d’aiguamolls costaners d’alt valor ecològic fins a zones interiors muntanyenques i estepàries, el territori oferix una àmplia varietat d’hàbitats i espècies d’aus, atractius per als aficionats a esta pràctica.

El producte de turisme ornitològic forma part del programa CreaTurisme, impulsat per Turisme Comunitat Valenciana, que aglutina empreses especialitzades com ara allotjaments, guies ornitològics, agències de viatges i empreses d’activitats, tots adherits al model de qualitat i sostenibilitat del programa. A més, els recursos i servicis del producte estan integrats i disponibles en la web oficial especialitzada: [Birding en la Comunitat Valenciana](https://birding.comunitatvalenciana.com/va/birding-comunitat-valenciana).

La Global Birdfair 2025 ha comptat amb la participació de prop de 300 expositors internacionals, que han presentat una àmplia oferta de productes i servicis relacionats amb el birdwatching: des d’equips òptics d’última generació i aplicacions digitals, fins a paquets turístics complets que inclouen transport, guies, allotjaments i activitats temàtiques.

Amb esta acció, Turisme Comunitat Valenciana reafirma la seua aposta per la diversificació de l’oferta turística i pel desenrotllament de productes sostenibles i de qualitat, com el turisme ornitològic, alineats amb el que demana el turista internacional.

Fecha: 14/07/2025